ክበቦች በሥነምግባር የታነፀ ትውልድ ለመፍጠር ጉልህ ሚና አላቸው – የሥነ ምግባርና ፀረ ሙስና ኮሚሽን
የስነ ዜጋና ስነ ምግባር የትምህርት ቤት ክበቦች ተማሪዎችን በሥነምግባር በማነፅ ረገድ ጉልህ ሚና እንዳላቸዉ ተገለፀ፡፡የፌዴራል ስነ ምግባርና ፀረ ሙስና ኮሚሽን ኮሚሽር አየልኝ ሙሉአለም ዛሬ በተዘጋጀው የውይይት መድረክ ላይ በሀገሪቱ እየተፈጠሩ ያሉት ችግሮችና ብጥብጦች መነሻቸዉ በስነ ምግባርና ስነ ዜጋ የታነፀ ትውልድ ባለመፍጠርና ትምህርት ቤቶችና ክበቦች በሚገባ ሃላፊነታቸዉን ባለመወጣታቸው ነዉ ብለዋል፡፡ኮሚሽነሩ አክለዉ እንደተናገሩት የትምህርት ቤት ክበቦች ሀገር ተረካቢ ትዉልድ ለማነፅ ይበልጥ መስራት ይጠበቅባቸዋል፡፡ የአዲስ አበባ ከተማ ትምህርት ቢሮ ኃላፊ ዶክተር ታቦር ገ/መድህን እንደገለፁት በሀገሪቱ ከግማሽ በላይ የሚሆኑት ወጣቶችና ህፃናት በመሆናቸው ስነ ምግባርን በተጓዳኝ ማስተማርና ሀገራቸውን የሚወዱ ዜጎች ለመፍጠር ትልቅ ስራ የሚጠበቅብን ጊዜ ላይ ነን ብለዋል፡፡ዶክተር ታቦር አያይዘዉ እንደገለፁት በተለይ ወላጆች፣ ትምህርት ቤቶች እንዲሁም ክበባት ሀገርን የሚወድ ሙስናን የሚጠየፍ እና በስነ ምግባር የታነፀ ትዉልድ ለመፍጠር ሃላፊነታቸዉ ከፍተኛ መሆን ነው፡፡በስነ ዜጋና ስነ ምግባር ከአዲስ አበባ በተመረጡ ሶስት ክፍለ ከተሞች በተከናወኑ ዳሰሰዊ ጥናቶች ክበቦች ለተቋቋሙበት ዓላማ ብቁ ውጤታማ ስራ አለማከናወናቸውን በውይይቱ ተጠቅሷል፡፡    